Inwoners deur grondbesetters naby Pretoria geteisterDie stootskraper waarmee die grondbesetters die grond betree het (Foto: Verskaf) ŉ Vrou is Maandag deur ŉ groep grondbesetters oorval toe hulle grond op private eiendom digby Pretoria onwettig probeer beset het. Hulle het die grond met ŉ stootskraper betree. Volgens Dini Esterhuizen, ‘n oud-joernalis, het ŉ groep van omtrent agt besetters Maandagoggend met ŉ skootskraper die private stuk grond in ’n landelike gebied wes van Pretoria betree en grond begin rondstoot. Llewellynn Hemmens, AfriForum se veiligheidskoördineerder vir die Noord-streek, sê die besetters het met ŉ stootskraper drade en heinings omgestoot. Die stuk grond is langs die kruising van R104 (ou Kerkstraat-verlenging) en R511 (Hennopsrivierpad) geleë. Esterhuizen besit self ŉ stuk grond daar. “Ons het van die onwettige grondbesetting te hore gekom en gaan ondersoek instel. Ek het uit my voertuig geklim om ŉ foto van die besetters te neem toe ŉ man my skielik oorval en die foon uit my hand probeer ruk het. Ek het losgekom, in my kar gespring en weggejaag,” vertel Esterhuizen. Die kar wat Esterhuizen se kar vasgekeer het (Foto: Verskaf) Hemmens sê die polisie het Maandag omstreeks 13:00 ná ŉ lang gespook uiteindelik daar opgedaag. Hulle het met die besetters gepraat en hulle van die grond af begelei. Volgens Esterhuizen was die groep besetters egter vanoggend (Dinsdag) terug. Sy sê hulle moes haar motor onthou het van die vorige dag, want hulle het haar weer geteiken. “Ek het ŉ entjie van die groep besetters stilgehou om die polisie te bel. Toe ek opkyk, sien ek hulle het my van voor met ŉ ander voertuig vasgetrek. Hulle het my motor se ruit probeer uitslaan. Ek het my motor in tru-rat gesit en die petrol getrap. As ek nie daar weggekom het nie, sou hulle my aanrand.” Hemmens sê dieselfde voertuig wat Esterhuizen vasgetrek het, het ook ander voertuie van die pad afgedruk en die besetters het motors met klippe bestook. Esterhuizen sê hulle sukkel al jare met onwettige grondbesetters. Van die besetters het al onwettig paaie op die stuk grond gemaak. Soos vroeër berig het die Tshwane-metropolisie (TMPD) se grondbesettingseenheid verlede maand ook op grondgrypvoorvalle in Nellmapius, Rosslyn en Olievenhoutbosch in Pretoria gereageer. Elandsfontein in die suide van Johannesburg is ook in Junie oorval met grondgrypers wat private eiendom daar toegeëien en strukture begin oprig het. Maroela Media het navraag aan die Gautengse polisie gerig en wag nog vir terugvoer.